夢臣再以墨來
作者：鄒浩
朝代：宋

paragraphs: 孫郎文史外，所好墨而已。
龜玉藏櫝中，涓辰乃開視。
未嘗輕示人，毎戒卞和耻。
謂予心事同，分惠真可喜。
磨去五之一，餘者恰盈咫。
印弄稜角刓，前言戲之耳。
蒼頭忽踵門，喘汗殊不止。
恍疑皂囊藥，無因至於此。
亟取啓緘封，入眼勝雙鯉。
其長應天數，其光動晴晷。
當暑尚挾纊，豈但什襲比。
且云此不刓，品色尤更美。
始知雅意來，要以補前毁。
想初聞語時，廢書頻拊髀。
兵法善致人，所致必如指。
一朝下兩城，曾不費一矢。
坐令鼎足心，成轍亂旗靡。
堂堂莫我過，勢若建瓴水。
墨果多乎哉，一一是孤壘。
齊城七十二，受降從此始。